Sendeling vas ná hy plaaswerker glo per ongeluk skiet | Maroela Media
Sendeling vas ná hy plaaswerker glo per ongeluk skiet
Twee weke nadat Stefan Hepburn op borgtog vrygelaat is nadat 'n plaaswerker doodgeskiet is toe Hepburn bosvarke gejag het, verskyn nog 'n man Vrydag in 'n Limpopo-hof nadat 'n plaaswerker in die kop geskiet is toe die man op blouapies geskiet het.
Die man, Johan Potgieter (47), is 'n geliefde sendeling wat saam met sy vrou, Cora, vir OM Ministries sendingwerk in die Letsitele-omgewing doen en 'n huis op 'n kleinhoewe in die omgewing huur.
Die provinsiale polisie het Woensdag aanvanklik in 'n verklaring gesê 'n "boer" het die plaaswerker geskiet terwyl die man, Ishmael Mathanene (55), 'n werkopdrag op die plaas Novengilla uitgevoer het.
"Sy voorman het hom aangesê om iets te gaan haal en op pad terug op sy fiets is hy glo in die kop geskiet deur sy werkgewer. Die verdagte beweer hy het hom vir 'n aap misgis. Die slagoffer is met 'n windbuks geskiet. Die polisie het op die vuurwapen beslag gelê," het die polisie in 'n verklaring gesê.
Lt.genl. Nneke Ledwaba, provinsiale polisiekommissaris, het ook die voorval "ten sterkste veroordeel" en vuurwapeneienaars gemaan om nie te skiet sonder dat hulle weet waarna hulle skiet nie.
'n Plaaslike gemeenskapskoerant, die Far North Bulletin, kon egter kort daarna vasstel dat Potgieter 'n sendeling is en dat inligting wat in die verklaring vervat is, glo nie met die waarheid strook nie.
"Die bewerings oor die inhegtenisneming is 'n verdraaiing van die waarheid en 'n soektog na sensasie," het Cora Donderdag aan die Bulletin gesê.
"Ons is nie huis- of plaaseienaars nie en huur net hierdie huis. Dit is ook nie een van ons werkers nie, ons is sendelinge."
Volgens haar het Potgieter Woensdagoggend blouapies uit die lemoenbome langs hul huurhuis op die Novengilla-kleinhoewe met 'n windbuks weggejaag.
Mathanene het na bewering van agter 'n buitegebou aan die ander kant van die lemoenbome uitgestap en is toe per ongeluk bo die regteroog in die kop getref met die koeël uit Potgieter se windbuks.
Potgieter is Donderdag by sy huis in hegtenis geneem op aanklag van poging tot moord, waarna gerugte versprei het dat dit "nog 'n voorval" is waar 'n slagoffer vir 'n dier aangesien is.
Potgieter was Vrydag teen voormiddag steeds in die Ritavi-landdroshof waar hy wag vir sy saak om voor te kom. Meer inligting volg binnekort.
Maroela Media het vroeër berig Hepburn en sy vrou het op 11 Februarie op 'n plaas in die Tuinplaas-omgewing buite Modimolle bosvarke gaan jag. Hepburn het in sy verklaring wat aan die hof voorgelê is, gesê hulle het ná sononder in die mielieland gesit en vir die bosvarke gewag. Volgens Hepburn het hy 'n donker voorwerp in die land gesien, wat soos 'n groot bosvark gelyk en in sy rigting gekyk het. Hy beweer hy het ook die kenmerkende geluid gehoor van 'n bosvark wat mieliestronke van die plant afstroop.
Hepburn het gesê hy het na die voorwerp gemik en geskiet en dit het 'n vreemde geluid gemaak wat soos 'n mens geklink het. Dit is toe dat hy besef het hy het moontlik iemand raakgeskiet. Die oorledene is later as Jan Railo (23), 'n werker op een van die buurplase, geïdentifiseer. Hepburn is op 24 Februarie op borgtog van R15 000 vrygelaat. Sy saak kom weer 20 April voor.
Far North Bulletin Johan Potgieter Limpopo Stefan Hepburn
Vrou sterf ná verkragting, verdagte in hof
" Die verdagte beweer hy het hom na bewering vir 'n aap misgis" #HKGK
MM hoekom word witmense wat perongeluk iemand skiet se gesigte gepubliseer maar die wat vir al die plaasmoorde in hegtenis geneem word word net hul rugkant gewys. Hoekom hepburn hierby insleep?
Ai ja jai…. was dit nieblanke wat n blanke geskiet het was dit heel anders…so ironies….
So, volgens die polisie het die sendeling gedink dit is 'n aap wat fiets ry en toe word die aap deur die sendeling geklits? Dit is presies wat hulle suggereer, maar natuurlik met 'n verskuilde agenda en propaganda daar agter. Iemand lieg verskriklik, en ek dink dit is nie die sendeling nie.